Od fetusa do 21 godine života: počela najsveobuhvatnija ikad vođena studija zdravlja djece
Znanstvenici će skupljati podatke o čitavom nizu genetičkih i faktora okoliša koji djeluju na zdravlje djece do odrasle dobi
Znanstvenici će skupljati podatke o čitavom nizu genetičkih i faktora utjecaja okoline koji djeluju na zdravlje djece i zdravlje odraslih ljudi koji će ta djeca jednog dana postati Američki zdravstveni dužnosnici počeli su jednu od najsveobuhvatnijih evaluacija zdravlja djece ikada provedenu u Sjedinjenim Državama. Znanstvenici će skupljati podatke o čitavom nizu genetičkih i faktora utjecaja okoline koji djeluju na zdravlje djece i zdravlje odraslih ljudi koji će ta djeca jednog dana postati. Liječnici se nadaju da će rezultati ovog istraživanja dati novi uvid u faktore rizika za autizam, gojaznost i čitav niz drugih dječjih zdravstvenih problema. Autoput Southwest koji prolazi nedaleko zgrade Capitola u Washingtonu zakrčen je u vrijeme kada ljudi dolaze i odlaze s posla. Ispušni plinovi iz automobila ponekad stvaraju toliko smoga da se i samu zgradu Capitola teško vidi. Nedaleko ovog autoputa su zgrade u kojima žive djeca koja idu u osnovnu školu Amidon, udaljenu samo dva bloka od autoputa. Istraživanja su pokazala da zagađeni zrak može uzrokovati probleme s plućima kod djece – pogoršava probleme vezane uz astmu, a povezana je sa učenjem i problemima s pamćenjem. Sada je u tijeku još jedna nova studija – najveća, najambicioznija studija zdravlja u američkoj povijesti. Istraživat će kako djeca reagiraju na faktore iz prirodnog okoliša, na zrak koji udišu, na vodu koju piju, na zemlju po kojoj hodaju, i na hranu koju jedu. Istraživanje će također uključiti druge faktore – obiteljsku situaciju, genetiku, gledanje televizijskih programa i mnoge druge stvari. Dr Steven Hirshfeld vodi ovo istraživanje: "Naš je cilj razumjeti kako možemo imati najzdraviju i najnapredniju djecu, koja će se razviti u zdrave i odgovorne članove zajednice odraslih." Cilj je istraživanja da u njega bude uključeno 100 tisuća djece diljem Amerike, u gradovima i u ruralnim zajednicama, te da se o njima prikupljaju zdravstveni podaci od prije rođenja pa do 21 godine života. Jennifer je tri mjeseca trudna, i sudjeluje u ovom istraživanju pri Sveučilištu Californije, u Los Angelesu, jednom od sedam centara koji sudjeluju u ovoj studiji: "Budući da živim u Los Angelesu, zabrinuta sam zbog zagađanja i smoga, kao i zbog onoga što ulazi u moj organizam. Je li hrana koju jedem genetski modificirana, je li organička. Dodaju li proizvođači kemikalije i konzervanse, i kako sve to ostavlja traga na moju nerođenu bebu." Liječnici će proučavati četiri tisuće djece na području Los Angelesa koji bi mogli odgovoriti na njena pitanja. U istraživanje će također biti uključeno i tisuću djece koja žive u ruralnim područjima kako bi se vidjelo kakav utjecaj imaju pesticidi s obližnjih farmi na njihovo zdravlje. Dr Michael Lu jedan je od vodećih stručnjaka pri UCLA: "Ispitujemo različite dječje bolesti kao što su astma i autizam, prijevremena rođenja i urođeni poremećaji, gojaznost i dijabetes, kao i različite probleme u ponašanju i učenju." Cilj je stvoriti bazu podataka kojom će se moći koristiti liječnici iz cijelog svijeta. Dr Hirshfeld kaže da se nada da će podaci koje će prikupiti biti dodatak onome što znanstvenici već znaju: "U našim podacima postoje važne informacije koje još uvijek nedostaju, koje mogu utjecati ne samo na naše zdravlje, dobrobit i razvoj dok smo djeca, a to je početak temelja koji se može pretvoriti u kronične bolesti kod odraslih ljudi." Istraživanjem će se pokušati pronaći moguće uzroke urođenih bolesti. Uz to, proučavat će se ponašanje, učenje i mentalne poremećaje. "Mislim da ovo istraživanje ima potencijal da promjeni način na koji promatramo dječje zdravlje i razvoj," kaže Lu. Ovo bi istraživanje moglo promijeniti zakone o zdravlju djece i okolišu u kom oni žive. Rezultati istraživanja bit će dostupni za daljnji znanstveni rad. Na taj se način mogu razviti strategije, i smjernice za zdravlje i sigurnost, kako bi djeca živjela zdravije živote i postala zdraviji odrasli ljudi.